**Agder Kollektivtrafikk AS** (**AKT**) er administrasjonsselskapet for å samordne og markedsføre kollektiv persontransport i Agder. Selskapet eies av Agder fylkeskommune med 80%, samt Kristiansand kommune med 20%. I Vest-Agder overtok selskapet dette ansvaret fra **Vest-Agder Kollektivtrafikk** 1. januar 2008, mens de overtok ansvaret i Aust-Agder fra 1. januar 2015.

Selskapets formål er å tilby kollektivtransport, gi informasjon til befolkningen om tilbudet og yte tjenester relatert til dette. Selskapet driver ikke selv rutetrafikk, men kjøper slike tjenester fra eksterne tjenesteleverandører. Selskapet har ikke overskudd som mål, og skal ikke utbetale utbytte til eierne.

Historie
--------

*Vest-Agder Kollektivtrafikk* (VAK) ble opprettet som en egen avdeling av Vest-Agder fylkeskommune 1. oktober 1998 med mål å arbeide for et bedre kollektivtilbud og å inngå avtaler med transportørene, samt å justere ruter og takster ved behov. Avdelingen hadde på et tidspunkt 20 ansatte; 6 ved hovedkontoret i Kristiansand, 7 ved Kristiansand rutebilstasjon, 2 ved Mandal rutebilstasjon, 2 ved Lyngdal rutebilstasjon og 3 ved Flekkefjord rutebilstasjon.

14. september 2007 ble *Agder Kollektivtrafikk AS* opprettet som et aksjeselskap med Vest-Agder fylkeskommune (66%) og Kristiansand kommune (34%) som eiere, og 1. januar 2008 ble virksomheten fra VAK overdratt til det nye selskapet.

Fra 1. juli 2013 ble også Aust-Agder med som eier i AKT, og eierforholdet ble fra da 40% på hver av fylkeskommunene og 20% på Kristiansand. Ansvaret for kollektivtrafikken i Aust-Agder ble overført til AKT 1. januar 2015.

Bussanbud i Vest-Agder
----------------------

Mercedes-Benz Citaro LE levert til Nettbuss Sør sitt anbud i Kristiansand. Foto: Carsten R D 
De første bussanbudene i Vest-Agder ble utlyst i 1997. Ruteområdet Kristiansandregionen ble vunnet av T.K. Brøvig med Bussen Trafikkselskap som underentreprenør, og noen ruter i området rundt Flekkefjord ble vunnet av Sirdalsruta. Begge kontraktene hadde oppstart i 1998 og fem år varighet. I 2000 var det oppstart på et fireårig anbud i Åseral som ble vunnet av Setesdal Bilruter, og i 2001 hadde Sirdalsruta, *Kvina Turservice* og *Øivind Johnsen* oppstart på et femårig anbud i Flekkefjordregionen.

I 2004 ble Sirdalsrutas anbudsavtale for Flekkefjordregionen utvidet med to år til å gjelde fram til 31. desember 2007, og selskapets øvrige trafikk i fylket ble innlemmet i kontrakten. Setesdal Bilruter vant en ny toårig kontrakt for Åseral, og Kvina Turservice en ny treårig kontrakt i Flekkefjord, begge gjeldende fra 2005. En ny treårig kontrakt for ruter i indre Agder startet samtidig, med diverse mindre transportører.

I 2007 ble nye anbud for Listerregionen lagt ut, og med oppstart fra 1. januar 2008 vant Nettbuss Vest (tidligere Sirdalsruta) to av fire anbudspakker som utgjorde 95 prosent av ruteproduksjonen.

I 2009 ble all trafikken i Kristiansandregionen, både T.K. Brøvig (anbud) og Bussen Trafikkselskap sine ruteområder, lagt ut på anbud, og i januar 2010 ble det kjent at Nettbuss Sør hadde levert det laveste anbudet, og tok over trafikken fra 1. januar 2011. Dette førte til at Bussen Trafikkselskap (eid av T.K. Brøvig) valgte å avvikle driften når kontrakten utløp. Ruteområde 1 utgjorde mesteparten av Kristiansand, Songdalen og Søgne, mens ruteområde 2 utgjorde Kristiansand nord og Vennesla. Deler av ruteområde 2 i Vennesla kjøres av underentreprenøren Vennesla Buss med fire busser.

I august 2011 vant Torghatten-eide Sørlandsruta sitt eget ruteområde i kommunene Mandal, Lindesnes og Farsund med oppstart 1. juni 2012. Andre tilbydere som hadde levert inn anbud var Setesdal Bilruter, Nettbuss Sør, Boreal Transport Sør og Bussen Trafikkselskap. For dette måtte Sørlandsruta anskaffe 40 nye busser.

Nettbuss Sørs (tidligere Nettbuss Vests) kontrakt for kommunene Flekkefjord, Kvinesdal og Sirdal utløp egentlig 31. desember 2014, men ble forlenget med ett år. I april 2015 ble det kjent at Sørlandsruta vant det nye anbudet, og overtok trafikken fra 1. januar 2016.

Bussanbud i Aust-Agder
----------------------

Higer A30 fra Agder Buss på Brokelandsheia. Foto: Øyvind Berg 
I desember 2002 vedtok Aust-Agder fylkesting å sette ut hele eller deler av rutetilbudet i fylket på anbud fra 1. juli 2007. Dette ble ikke noe av.

Nettbuss Sør sine ruteområder i Aust-Agder omfattet både det vestlige man hadde fra tidligere Aust-Agder Trafikkselskap, og det østlige man tilegnet seg ved kjøpet av Risør og Tvedestrand Bilruter i 2008. Begge områdene ble satt ut på anbud i 2013, og i januar 2014 ble det vestlige (Arendal, Grimstad og Lillesand) vunnet av Setesdal Bilruter (SBR) og det østlige (Gjerstad, Risør, Tvedestrand og Vegårshei) av det nystartede anbudsselskapet Agder Buss (AB), eid av Setesdal Bilruter og Telemark Bilruter (TBR) sammen. Begge ruteområdene hadde oppstart 1. januar 2015. I tillegg vil SBRs trafikk i Froland og TBRs trafikk i Åmli tilfalle hhv. SBR og AB sine kontrakter fra og med 1. januar 2017, når gjeldende kontrakter går ut. Begge disse områdene tilfalt selskapene fra årsskiftet 1974, da Reinums Bilruter ble oppløst og delt mellom de to nærliggende selskapene. I tillegg vil også trafikken i Birkenes, som i dag kjøres av SBRs datterselskap Birkeland Busser, og i Froland som kjøres av Frolandsruta, tilfalle SBRs kontrakt fra samme dato.

Setesdal Bilruters trafikk i Setesdal, dvs. kommunene Bygland, Bykle, Evje og Hornnes, Iveland, Valle, og deler av Vennesla i Vest-Agder vil bli lagt ut på anbud høsten 2015.

Ruteområder
-----------

Gjeldende ruteområder i Agder-fylkene per september 2015. Tabellen er sortert etter fylke, deretter (gjeldende) kontraktslutt.

| Fylke | Ruteområde | Operatør | Rutekilometer | Kontraktstype | Kont.start | Kont.slutt | Opsjonsår | Merknader |
| --- | --- | --- | --- | --- | --- | --- | --- | --- |
| Vest-Agder | Kristiansand, Songdalen, Søgne, Vennesla | Nettbuss | 6 500 000 | anbud | 01.01.2011 | 30.06.2016 | 2 |  |
| Vest-Agder | Evje-Kristiansand, skoleruter Vennesla | Setesdal Bilruter | 305 000 | ? | 01.01.2013 | 31.12.2016 | ingen | (Del av anbud for Setesdal fra 01.01.2017?) |
| Vest-Agder | Lindesnes, Lista, Mandal | Sørlandsruta | 2 100 000 | anbud | 01.07.2012 | 30.06.2018 | 4 |  |
| Vest-Agder | Åseral | Setesdal Bilruter | 135 000 | ? | 01.07.2014 | 30.06.2020 | 2 |  |
| Vest-Agder | Flekkefjord, Kvinesdal, Sirdal | Sørlandsruta | 955 000 | anbud | 01.01.2016 | ? | ? |  |
| Aust-Agder | Birkenes | Birkeland Busser | 450 000 | ? | 01.01.2009 | 31.12.2016 | 4 (brukt) | Innlemmes i Setesdal Bilruters kontrakt for Arendal m.m. fra 01.01.2017. |
| Aust-Agder | Froland-Arendal | Frolandsruta | 118 000 | ? | 01.01.2009 | 31.12.2016 | 4 (brukt) | Innlemmes i Setesdal Bilruters kontrakt for Arendal m.m. fra 01.01.2017. |
| Aust-Agder | Åmli, Treungen-Arendal | Telemark Bilruter | 302 000 | ? | 01.01.2009 | 31.12.2016 | 4 (brukt) | Innlemmes i Agder Buss' kontrakt fra 01.01.2017. |
| Aust-Agder | Setesdal | Setesdal Bilruter | 1 661 000 | ? | 01.01.2009 | 31.12.2016 | 4 (brukt) | Anbudsåpning 25. januar 2016. |
| Aust-Agder | Arendal, Grimstad, Lillesand | Setesdal Bilruter | 4 236 000 | anbud | 01.01.2015 | 30.06.2022 | 2 | Froland og Birkenes innlemmes fra 01.01.2017. |
| Aust-Agder | Gjerstad, Risør, Tvedestrand, Vegårshei | Agder Buss | 1 070 000 | anbud | 01.01.2015 | 30.06.2022 | 2 | Åmli innlemmes fra 01.01.2017. |

Referanser
----------

1. 1 2  «Om Agder Kollektivtrafikk AS - Selskapet». Agder Kollektivtrafikk. Arkivert fra originalen 19. oktober 2015. Besøkt 1. september 2015.
2. ↑  «Om oss». Vest-Agder Kollektivtrafikk. Arkivert fra originalen 25. august 2007. Besøkt 1. september 2015.
3. ↑  «Vest-Agder Kollektivtrafikk omgjort til AS». Parat. 27. mai 2008. Besøkt 1. september 2015.
4. ↑  «Vest-Agder Kollektivtrafikk (VAK)». *bussanbud.no*. Asplan Viak. Arkivert fra originalen 4. april 2005. Besøkt 1. september 2015.
5. 1 2  «Kjøps- og kontraktsformer i lokal rutebiltransport (TØI-rapport 819/2006)». Transportøkonomisk institutt. januar 2006. Besøkt 1. september 2015.
6. ↑  «Årsberetning 2004» (PDF). Vest-Agder Kollektivtrafikk. 2005. Arkivert fra originalen (PDF) 25. august 2007. Besøkt 2. september 2015.
7. ↑  «Årsberetning 2007» (PDF). Vest-Agder Kollektivtrafikk. mars 2008. Arkivert fra originalen (PDF) 4. mars 2016. Besøkt 2. september 2015.
8. ↑  «Overtar bussinga i Kristiansand». NRK Sørlandet. 29. januar 2010. Besøkt 3. september 2015.
9. ↑  «Bussen AS legger ned selskapet». NRK Sørlandet. 30. januar 2010. Besøkt 3. september 2015.
10. ↑  «Sørlandsruta AS vant anbudet om busstjenester i Mandal, Lindesnes og Lista». Vest-Agder fylkeskommune. 17. august 2011. Arkivert fra originalen 30. juli 2014. Besøkt 3. september 2015.
11. ↑  «Viktig anbudsseier». Brønnøysunds Avis. 21. september 2011. Arkivert fra originalen 23. september 2015. Besøkt 3. september 2015.
12. ↑  «Sørlandsruta vant ny anbudskontrakt». Torghatten. 5. mai 2015. Besøkt 3. september 2015.
13. ↑  «Aust-Agder fylkeskommune». *bussanbud.no*. Asplan Viak. 7. mars 2005. Arkivert fra originalen 28. august 2005. Besøkt 3. september 2015.
14. ↑  «Mange nye arbeidsplasser i Setesdal Bilruter». NRK Sørlandet. 30. januar 2014. Besøkt 3. september 2015.
15. ↑  «Nytt selskap vant anbud i Aust-Agder». Bussmagasinet. 29. januar 2014. Arkivert fra originalen 7. februar 2015. Besøkt 3. september 2015.
16. 1 2  «Markedsoversikt - bussoperatører i fylkeskommunal regi» (PDF). Kollektivtrafikkforeningen. 19. mars 2015. Arkivert fra originalen (PDF) 5. mars 2016. Besøkt 3. september 2015.
17. ↑  «Veiledende kunngjøring». Agder Kollektivtrafikk via Doffin. 21. januar 2015. Besøkt 3. september 2015.
18. ↑  «Markedsoversikt - bussoperatører i fylkeskommunal regi» (PDF). Kollektivtrafikkforeningen. 16. september 2014. Arkivert fra originalen (PDF) 5. mars 2016. Besøkt 4. september 2015.

Eksterne lenker
---------------

* Offisielt nettsted Rediger på Wikidata
* Agder Kollektivtrafikk på Twitter Rediger på Wikidata

* Agder Kollektivtrafikk på Facebook Rediger på Wikidata

* Agder Kollektivtrafikk på Instagram Rediger på Wikidata

| * v
* d
* r
Kollektivtransportforvaltere i Norge |
| --- |
| Sørlandet | 
* Agder Kollektivtrafikk

 |
| Østlandet | 
* Farte (Telemark)
* Vestfold Kollektivtrafikk
* Brakar (Buskerud)
* Østfold kollektivtrafikk
* Ruter (Oslo, Akershus)
* Innlandstrafikk

 |
| Vestlandet | 
* Kolumbus (Rogaland)
* Skyss (Vestland)
* Fram (Møre og Romsdal)

 |
| Trøndelag | 
* AtB

 |
| Nord-Norge | 
* Reis Nordland
* Troms fylkestrafikk
* Snelandia (Finnmark)

 |
| Historiske | 
* Hedmark Trafikk
* Kringom (Sogn og Fjordane)
* Opplandstrafikk
* Oslo Sporveier
* Stor-Oslo Lokaltrafikk (Akershus)
* Vestviken Kollektivtrafikk (Buskerud, Telemark, Vestfold)

 |

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |